Retten i Hjørring varetægtsfængslede tirsdag en 30-årig mand, der er sigtet for at bortføre sin egen søn.

En 30-årig mand er ved Retten i Hjørring tirsdag blevet varetægtsfængslet i fire uger. Manden er sigtet for at have bortført sin 7-årige søn fra drengens mor, der har forældremyndigheden over barnet. Manden kærede varetægtsfængslingen til landsretten. - Det er en sag som vi ser med alvorlige øjne på. Det er en grov forbrydelse at borttage et barn fra den forælder, der har myndigheden, siger anklager Mikkel Holdensgaard. Den 30-årige far tog sin 7-årige søn fra moderen 6. juli, men blev først mandag anholdt. Her fandt politiet ham sammen med den syvårige. Grundlovsforhøret blev afholdt for lukkede døre, så anklageren kan ikke gå i yderligere detaljer om sagen. Han oplyser dog at bortførslen fandt sted i Frederikshavn Kommune.